《十七日夜饮适竹西先生过访酒罢同登霭园山麓玩月即景有作》
清代·蒋沄

结庐傍崇冈，地僻万籁静。同好四五辈，杯酒消夜永。

四座尘谈雄，百罚觞正猛。高人款柴扉，萧然骑从屏。

洗盏乃更酌，拇战迭驰骋。狂客醉言归，清游兴重整。

中天一轮月，普照下方境。缓步陪杖履，贾勇陟岫岭。

连山浩无涯，横江微有影。是时夜将半，凛冽霜华冷。

吠犬寒噤声，惊鸦飞缩颈。嗟彼尘事喧，更谁逸趣领。

与公期后约，快意抉幽景。

作者简介：蒋沄，字季云，平湖人。嘉庆戊辰举人，官通城知县。有《秋舫诗钞》。